CELEX: 32020R1727
Language: lv
Date: 2020-11-18 00:00:00
Title: Komisijas Īstenošanas regula (ES) 2020/1727 (2020. gada 18. novembris), ar ko attiecībā uz konkrētiem noteikumiem par atzītajiem uzņēmējiem groza Īstenošanas regulu (ES) 2015/2447

19.11.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 387/1
               
            
         KOMISIJAS ĪSTENOŠANAS REGULA (ES) 2020/1727
         (2020. gada 18. novembris),
         ar ko attiecībā uz konkrētiem noteikumiem par atzītajiem uzņēmējiem groza Īstenošanas regulu (ES) 2015/2447
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 952/2013 (2013. gada 9. oktobris), ar ko izveido Savienības muitas kodeksu (1), un jo īpaši tās 41. pantu,
         tā kā:
         
                     (1)
                  
                  
                     Ir jāprecizē daži Komisijas Īstenošanas regulas (ES) 2015/2447 (2) 24. panta noteikumi, lai nodrošinātu, ka atzītā uzņēmēja statusa piešķiršanas nolūkā vienādi tiek piemērots Regulas (ES) Nr. 952/2013 (“Kodekss”) 39. panta a) punktā noteiktais kritērijs – nav tiesību aktu muitas jomā un nodokļu noteikumu nopietnu vai atkārtotu pārkāpumu, tostarp nav smagu noziedzīgu nodarījumu, kas saistīti ar pieteikuma iesniedzēja saimniecisko darbību. Pirmkārt, ir nepieciešams precizēt, ka attiecībā uz pārkāpumiem kritērijs ir izpildīts tad, ja neviena administratīva vai tiesu iestāde nav pieņēmusi lēmumu, kurā secināts, ka kāda no 24. panta 1. punkta b) apakšpunktā minētajām personām pēdējo trīs gadu laikā ir izdarījusi minētos pārkāpumus. Faktiem, kuri rada pārkāpumu, jābūt notikušiem pēdējo trīs gadu laikā, pat ja administratīvā vai tiesu iestāde dažos gadījumos lēmumu par šiem faktiem var pieņemt pēc tam, kad pagājuši minētie trīs gadi. Otrkārt, ir jāprecizē, ka par attiecīgajiem tiesību aktu muitas jomā un nodokļu noteikumu nopietniem vai atkārtotiem pārkāpumiem uzskatāmi tādi, kuri ir saistīti ar minētajā pantā b) apakšpunktā minēto personu saimniecisko darbību. Treškārt, ir jāprecizē, kuras personas, neskaitot pieteikuma iesniedzēju, atkarībā no pieteikuma iesniedzēja organizatoriskās struktūras ir jāizvērtē atbilstoši minētajam kritērijam.
                  
               
                     (2)
                  
                  
                     Tādēļ Īstenošanas regula (ES) 2015/2447 būtu attiecīgi jāgroza.
                  
               
                     (3)
                  
                  
                     Šajā regulā paredzētie pasākumi ir saskaņā ar Muitas kodeksa komitejas atzinumu,
                  
               IR PIEŅĒMUSI ŠO REGULU.
         
            1. pants
            Grozījumi Īstenošanas regulā (ES) 2015/2447
            Īstenošanas regulas (ES) 2015/2447 24. pantu groza šādi:
            
                        1)
                     
                     
                        panta 1. punktu aizstāj ar šādu:
                        
                           “1.   Kodeksa 39. panta a) punktā noteikto kritēriju uzskata par izpildītu, ja:
                           
                                       a)
                                    
                                    
                                       administratīva vai tiesu iestāde nav pieņēmusi lēmumu, kurā būtu secināts, ka kāda no b) apakšpunktā minētajām personām pēdējo trīs gadu laikā ir izdarījusi tiesību aktu muitas jomā vai nodokļu noteikumu nopietnus vai atkārtotus pārkāpumus, kas saistīti ar tās saimniecisko darbību; un
                                    
                                 
                                       b)
                                    
                                    
                                       neviena no turpmāk minētajām personām, attiecīgā gadījumā, nav izdarījusi smagu noziedzīgu nodarījumu, kas saistīts ar tās saimniecisko darbību, ieskaitot pieteikuma iesniedzēja saimniecisko darbību:
                                       
                                                   i)
                                                
                                                
                                                   pieteikuma iesniedzējs;
                                                
                                             
                                                   ii)
                                                
                                                
                                                   par pieteikuma iesniedzēja muitas jautājumiem atbildīgais(-ie) darbinieks(-i); un
                                                
                                             
                                                   iii)
                                                
                                                
                                                   par pieteikuma iesniedzēju atbildīgā(-ās) persona(-as) vai persona(-as), kura(-as) veic pieteikuma iesniedzēja vadības kontroli.”;
                                                
                                             
                                 
                     
                  
                        2)
                     
                     
                        panta 3. punktu aizstāj ar šādu:
                        
                           “3.   Ja 1. punkta b) apakšpunkta iii) punktā minētā persona, kas nav pieteikuma iesniedzējs, veic uzņēmējdarbību vai tai ir pastāvīga dzīvesvieta trešā valstī, tad muitas dienests, kura kompetencē ir pieņemt lēmumu, novērtē Kodeksa 39. panta a) punktā minētā kritērija izpildi, pamatojoties uz pieejamo uzskaiti un informāciju.”
                        
                     
                  
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 18. novembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 269, 10.10.2013., 1. lpp.
         
         
            (2)  Komisijas Īstenošanas regula (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).